אריאל לביא מאלון מורה, שילה הורוביץ מיתר ויצחק פואה מפסגות, מואשמים בקשירת קשר לביצוע פשע, בחבלה במזיד ובסיכון חיי אדם במזיד בנתיב ציבורי.
כתב האישום נגד השלושה, הוגש היום בבית משפט המחוזי בתל-אביב, באמצעות עו"ד אתי בורשטיין, מפרקליטות מחוז מרכז. השלושה הנם תלמידים בישיבת "ברכת יוסף" באלון מורה שבשומרון.
בזמן בלתי ידוע לפני ה-12/11/00, קשרו השלושה קשר לבצע פשע, דהיינו לזרוק אבנים לעבר כלי תחבורה פלשתינים, בנתיבי התנועה בשומרון, וזאת מתוך כוונה לפגוע בנוסעים או לסכן את בטיחותם.
ב-12/11/00, יצאו השלושה בטנדר שאת לוחית הזיהוי שלו מרחו בבוץ, אספו אבנים והשליכו אבנים על כלי רכב באיזור הכפר חווארה. זריקת האבנים הייתה תוך נסיעה, ונגרמו נזקים לכלי רכב. הנאשמים שהמשיכו בנסיעתם, נעצרו ע"י אנשי מג"ב שסיירו באיזור.